钦定古今图书集成/历象汇编/庶征典/第122卷 > 《管窥辑要》 > 宋
## 钦定古今图书集成/历象汇编/庶征典/第122卷 > 《管窥辑要》 > 宋

### 太宗雍熙三年常峡山圯

按《宋史太宗本纪》不载。　按《五行志》：“雍熙三年，阶州
福津县常峡山圯壅白江水，逆流高十丈许，坏民田
数百里。”

### 淳化二年登辽山崩

按《宋史太宗本纪》，淳化二年八月己丑，雅州言“登辽
山崩。”　按《五行志》，“淳化二年五月，名山县大风雨，登
辽山圮，壅江水，逆流入民田，害稼。”

### 真宗咸平元年宁化军山圮

按《宋史真宗本纪》不载　按《五行志》：“咸平元年七月
庚午，宁化军汾水涨坏北水门，山石摧圮，军士有压
死者。”

咸平二年，灵宝山崖圮。

按《宋史真宗本纪》不载。　按《五行志》：“二年七月庚寅，
灵宝县暴雨崖圮，压居民死者二十二户。”

咸平三年，三阳砦崖摧。

按《宋史真宗本纪》不载。　按《五行志》，“三年三月辛丑
夜，大泽县三阳砦大雨，崖摧，压死者六十二人。”
咸平四年，成纪县山摧。

按《宋史真宗本纪》不载。　按《五行志》：“四年正月，成纪
县山摧，压死者六十馀人。”

### 景德四年成纪县山崖圮

按《宋史真宗本纪》不载。　按《五行志》，“景德四年七月，
成纪县崖圮压死居民。”

### 天禧五年襄州道土涌起

按《宋史真宗本纪》。不载　按《文献通考》，天禧五年五
月，襄州凤林镇道侧地涌起，高三尺许，长三丈，阔八
尺。知州夏竦以闻。

### 神宗熙宁元年山裂

按《宋史神宗本纪》不载。　按《文献通考》，熙宁元年，潭
州益阳县雷震山裂出米。

熙宁五年，少华山崩。

按《宋史神宗本纪》，五年九月丙寅，少华山崩。诏压死
者赐钱，贫者官为葬祭。　按《五行志》，“五年九月丙寅，
华州少华山前阜头峰越八盘岭及谷，摧陷于石子
坡，东西五里，南北十里，溃散坟裂，涌起堆阜，各高数
丈，长若堤岸，至陷居民六七社，凡数百户，林木庐舍
亦无存者。并山之民言，数年以来，峰上常有云，每遇
风”雨，即隐隐有声。是夜初昏，略无风雨，山上忽雾起，
有声渐大，地遂震动，不及食顷而山摧。〈按华山崩通考作熙宁五

年事

按《闻见后录》：“熙宁中，少华山崩，压七村之人不可胜
计。先是，穴居虎豹之属尽避去，人独不知，遂罹祸。山
以夜崩，声震百里外，州距山才二十里，初不闻其异
如此。”

### 哲宗元祐元年十二月戊戌华州郑县小敷谷山崩按宋史哲宗本纪云云

### 光宗绍熙四年祝融峰剑门关山摧

按《宋史光宗本纪》。不载。　按《五行志》。“绍熙四年秋，南
岳祝融峰山自摧，剑门关山摧。”

绍熙五年，南高峰摧。

按《宋史光宗本纪》不载。　按《五行志》：“五年十二月，临
安府南高峰山自摧。”

### 宁宗庆元二年黄岩山徙临海清潭山移

按《宋史宁宗本纪》不载。　按《五行志》，“庆元二年六月
辛未，台州黄岩县大雨水，有山自徙五十馀里，其声
如雷，草木冢墓皆不动，而故址溃为渊潭”，时临海县
清潭山亦自移。

按：《文献通考：唐志》载金縢曰：“山徙者，君不用道，禄去公室，赏罚不由君，侯人执政也。”此韩𠈁胄擅朝之应。

### 嘉泰二年建安县山摧

按《宋史宁宗本纪》不载。　按《五行志》，“嘉泰二年七月
丁未，闽建安县山摧，民庐之压者六十馀家。”

### 嘉定六年淳安县山摧

按《宋史宁宗本纪》不载。　按《五行志》，“嘉定六年，严州
淳安县长乐乡山摧水涌。”

嘉定九年，马湖、黎州山崩。

按：《宋史宁宗本纪》：“嘉定九年二月甲子，马湖夷界山
崩八十里，江水不通。六月乙未，黎州山崩。”

### 理宗宝庆二年遂安休宁山裂

按《宋史理宗本纪》：“宝庆二年秋七月戊辰，遂安、休宁
两县界山裂，洪水坏公宇、民居、田畴。”

### 度宗咸淳十年恭帝即位天目山崩

按《宋史瀛国公本纪》：“咸淳十年七月即位，八月癸丑，
天目山崩，水涌流。”